**Szíriai református egyházi vezetők előadása egyetemünkön**

**„Protestáns egyházi körkép a közel-keleti régióban” címmel tartott előadást október 11-én a Károli Gáspár Református Egyetem Hittudományi Karának Dísztermében Joseph Kassab, a Szíria és Libanon Nemzeti Református Zsinat főtitkára és Haroutune Selimian, a Szíriai Örmény Református Gyülekezetek Szövetségének elnöke.**

Bogárdi Szabó István püspök, a Magyarországi Református Egyház (MRE) Zsinatának lelkészi elnöke meghívására hazánkba látogatott a szíriai arab és örmény református egyház vezetői, Joseph Kassab és Haroutune Selimian. A magyarországi látogatás célja volt a Református Egyházak Világközössége két tagegyházával két éve formálódó testvéregyházi kapcsolat elmélyítése és a magyar reformátusság szíriai szerepvállalásának további erősítése, a vasárnapi iskolai program és a szír református iskolákat segítő ösztöndíjprogram támogatásán túlmutató együttműködés kialakítása.

Programjuk során találkoztak a Magyarországi Református egyház vezetőivel, Bogárdi Szabó István és Fekete Károly püspökökkel, a magyar református egység jegyében pedig eszmecserét folytattak Zán Fábián Sándor kárpátaljai püspökkel.  Az ökumenikus együttműködésről is szó esett Vad Zsigmond esperessel, a Zsinat Külügyi és Ökumenikus Bizottságának elnökével debreceni találkozójukon. Ábrám Tibor főgondnokkal az oktatási együttműködés jövőjéről egyeztettek, míg a Bethesda Gyermekkórházban Velkey György főigazgató fogadta az egyházi vezetőket.

A látogatás zárásaként az Üldözött Keresztények Megsegítéséért és Humanitárius Segítségnyújtásért Felelős Államtitkárság szervezésében előadást tartottak a Károli Gáspár Református Egyetem Hittudományi Karának dísztermében. A vendégeket Prof. Dr. Kocsev Miklós, a Károli Gáspár Református Egyetem Hittudományi Karának dékánja köszöntötte, valamint beszédet mondott Balog Zoltán, korábbi emberi erőforrások miniszter és Azbej Tristan, az üldözött keresztények megsegítéséért és a Hungary Helps Program megvalósításáért felelős államtitkár.